Na temelju članka 6. st.1. Zakona o zakupu i kupoprodaji poslovnog prostora („Narodne novine“, broj 125/11, 64/15,112/18 i 123/24) i članaka 4 st.1 i 22. Odluke o zakupu i kupoprodaji poslovnoga prostora (Službeni glasnik Grada Zagreba 10/2012), te Odluke Upravnog vijeća o davanju prostora u zakup, Koncertna dvorana Vatroslava Lisinskog raspisuje

**J A V N I N A T J E Č A J**

**za davanje u zakup dijela poslovne zgrade Koncertne dvorane Vatroslava Lisinskog, za postavljanje samoposlužnih aparata, prikupljanjem pisanih ponuda**

**1.** Raspisuje se Javni natječaj za davanje u zakup dijela poslovne zgrade Koncertne dvoran Vatroslava Lisinskog, za postavljanje dva samoposlužna aparata, prikupljanjem pisanih ponuda, na lokaciji Trg Stjepana Radića 4, hodnik, visoko prizemlje istok i sljedećim uvjetima:

Jedan aparat mora zadovoljavati tehničke uvjete u smislu mogućnosti odabira napitaka na bazi instant i espresso kave, mlijeka, čokolade i čaja, uz mogućnost doziranja šećera, a drugi tehničke uvjete u smislu odabira osvježavajućih napitaka, manjih slatkih i slanih pakiranih proizvoda te ev. pakiranih gotovih sendviča.

Oba aparata moraju imati naplatni sustav u gotovom novcu (kovanice i papirnate novčanice) uz mogućnost povrata više uplaćenog novca, kao i mogućnost plaćanja bankovnim karticama.

Zakupodavac na lokaciji osigurava priključke struje i vode.

Natjecatelj je u obvezi:

* kontrolirati potrošnju ponuđenih proizvoda te osigurati kontinuiranu popunjenost aparata svim ponuđenim proizvodima;
* u cijelosti snositi troškove nastale održavanjem i servisiranjem aparata u prostoru, te kvarove i zastoje otkloniti u roku od 24 sata od dojave kvara ili zastoja;
* održavati aparate u skladu sa sanitarno-higijenskim propisima te je odgovoran za rad aparata te kvalitetu i zdravstvenu ispravnost proizvoda iz aparata;
* imati važeći HACCP certifikat za područje Republike Hrvatske za skladištenje, distribuciju i pružanje usluga putem samoposlužnih aparata.

2. Dio poslovne zgrade Koncertne dvorane Vatroslava Lisinskog (u daljnjem tekstu: prostor) naveden u točki 1. daje se u zakup na određeno vrijeme na 3 godine.

**3.** Ponuditelj daje jednu ponudu za oba samoposlužna aparata. Za svaki aparat potrebno je ponuditi mjesečnu najamninu.

Početni iznos mjesečne zakupnine za svaki samoposlužni aparat na lokaciji navedenoj u točki 1, iznosi 66,36 eura bez PDV-a, što je utvrđeno Zaključkom o određivanju zakupnine za postavljanje samoposlužnih aparata (Službeni glasnik Grada Zagreba 32/22).

U zakupninu su uključeni režijski troškovi.

Na ponuđeni iznos mjesečne zakupnine obračunava se PDV, temeljem Zakona o porezu na dodanu vrijednost (Narodne novine 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, 113/22, 33/23).

**4.** Pravo podnošenja pisane ponude za zakup prostora imaju fizičke osobe - obrtnici državljani Republike Hrvatske i državljani država članica Europske unije te pravne osobe registrirane u Republici Hrvatskoj i državama članicama Europske unije.

Podnošenjem pisane ponude na ovaj javni natječaj, smatra se da su ponuditelji fizičke osobe – obrtnici, dali privolu za korištenje njihovih osobnih podataka u svrhu provođenja javnog natječaja.

**5.** Odbit će se ponude:

- fizičkih i pravnih osoba koje su po bilo kojoj osnovi, prema stanju poslovnih knjiga Grada Zagreba, evidentirani kao dužnici Grada Zagreba zbog neispunjenih dospjelih obveza starijih od tri mjeseca ili čija su dugovanja na bilo koji način otpisana kao nenaplativa posljednje tri godine prije podnošenja prijave odnosno ponude;

- fizičke ili pravne osobe koja ima dospjelu, nepodmirenu obvezu prema državnom proračunu, jedinicama lokalne i područne (regionalne) samouprave, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja;

- pravnih osoba koje nisu solventne;

- fizičkih i pravnih osoba koje nisu registrirane za obavljanje oglašene djelatnosti te u drugim slučajevima neispunjavanja uvjeta javnog natječaja;

- fizičkih osoba koje su osnivači ili ovlaštene osobe pravnih osoba koje su, prema stanju poslovnih knjiga Grada Zagreba, evidentirane kao dužnici Grada Zagreba zbog neispunjenih dospjelih obveza prema Gradu Zagrebu i čija su dugovanja iznad iznosa 132,72 eura, otpisana kao nenaplativa posljednje tri godine prije podnošenja ponude;

- pravnih osoba kojih su osnivači ili ovlaštene osobe ujedno osnivači i/ili ovlaštene osobe pravnih osoba koje su, prema stanju poslovnih knjiga Grada Zagreba, evidentirane kao dužnici Grada Zagreba zbog neispunjenih dospjelih obveza i čija su dugovanja iznad iznosa 132,72 eura, na bilo koji način otpisana kao nenaplativa posljednje tri godine prije podnošenja prijave odnosno ponude.

Ako se nakon sklapanja ugovora o zakupu naknadnim provjerama utvrdi da su na dan otvaranja ponuda zakupnik ili s njim povezane osobe imali dugovanje opisano u alinejama 5. i 6. ove točke, Koncertna dvorana Vatroslava Lisinskog ima pravo raskinuti sklopljeni ugovor bez ostavljanja dodatnog roka.

**6.** Ponuditelj je dužan položiti jamčevinu u trostrukom iznosu početnog iznosa zakupnine po aparatu 199,08 eura ( ukupno 398,16 eura), u korist Koncertne dvorane Vatroslava Lisinskog, IBAN HR4023400091100216189,model HR00, s pozivom na broj OIB**.**

Ponuditelj je dužan za svaki samoposlužni aparat uplatiti jamčevinu u navedenom iznosu.

Izabrani natjecatelj za zakup prostora obvezan je nakon primitka zaključka o odabiru najpovoljnije ponude, a prije sklapanja ugovora, uplatiti razliku iznosa od položene jamčevine do visine tri ponuđene zakupnine uvećano za PDV.

Natjecatelju čija je ponuda izabrana kao najpovoljnija uplaćena jamčevina se uračunava u zakupninu, a ostalim se natjecateljima uplaćena jamčevina vraća u roku od 30 dana od konačnosti zaključka o izboru najpovoljnijeg natjecatelja.

Uplaćena jamčevina vraća se natjecatelju ako odustane od ponude najkasnije dan prije otvaranja ponuda.

Uplaćena jamčevina ne vraća se najpovoljnijem natjecatelju ako odustane od sklapanja ugovora o zakupu.

**7.** Ponuda za sudjelovanje u javnom natječaju mora biti uvezana i sadržavati:

- ispunjeni obrazac koji je Prilog ovom natječaju, popunjen na računalu ili ručno tiskanim slovima i vlastoručno potpisan od strane ponuditelja odnosno ovlaštene osobe ponuditelja;

- presliku osobne iskaznice za ponuditelja fizičku osobu – obrtnika;

- ispis izvatka sa službene internetske stranice odgovarajućeg registra, ne stariji od 30 dana od objave javnog natječaja, odnosno izvornik ili ovjerenu presliku rješenja ili izvatka iz odgovarajućeg registra, ne stariju od tri mjeseca od objave javnog natječaja, iz kojeg mora biti vidljivo da je ponuditelj registriran za obavljanje ponuđene djelatnosti;

- ponuđeni iznos mjesečne zakupnine, veći od oglašenog u ovom javnom natječaju;

- izvornik, ovjerenu presliku ili elektroničku potvrdu o stanju poreznog duga ponuditelja što ju je izdala nadležna porezna uprava ministarstva nadležnog za financije, ne stariju od 30 dana od dana objave javnog natječaja, te izvornik ili ovjerenu presliku potvrde o nepostojanju duga ponuditelja s osnove potraživanja Grada Zagreba izdanu od gradskog upravnog tijela nadležnog za financije, ne stariju od 30 dana od dana objave javnog natječaja;

- izvornik ili ovjerenu presliku BON 2 ili SOL 2 - podaci o solventnosti ili potvrdu nadležnog tijela da nije u mogućnosti isto dostaviti, ne stariji od 3 mjeseca od objave ovog javnog natječaja (samo za pravne osobe);

- dokaz o izvršenoj uplati jamčevine;

- javno bilježnički ovjerenu izjavu da aparat zadovoljava uvjete navedene u točki 1. ovog natječaja;

- važeći HACCP certifikat za područje Republike Hrvatske, naveden u točki 1. ovog natječaja;

- za osobu koja se poziva na pravo prednosti iz točke 15. ovog javnog natječaja - izvornik ili ovjerenu presliku potvrde Ministarstva obrane Republike Hrvatske ne starije od 3 mjeseca od datuma izdavanja, odnosno Ministarstva unutarnjih poslova Republike Hrvatske, te za hrvatske ratne vojne invalide iz Domovinskog rata potvrda Gradskog ureda za socijalnu zaštitu, zdravstvo, branitelje i osobe s invaliditetom, kojom se dokazuje pravo prvenstva iz točke 15. ovog javnog natječaja, izvornik ili ovjerenu presliku potvrde Hrvatskog zavoda za mirovinsko osiguranje, ne starije od 3 mjeseca od dana objave ovog natječaja, o tome da li je korisnik mirovine i ovjerenu izjavu ne stariju od 3 mjeseca od dana objave ovog natječaja, da nije zakupnik drugog poslovnog prostora neovisno po kojoj osnovi je zakup ostvaren (uvjet točke 16. ovog natječaja);

- za osobu koja se poziva na pravo prednosti iz točke 17. ovog javnog natječaja, neovjerenu Izjavu s Klasom Rješenja na koje se poziva;

- dokaz o ispunjavanju uvjeta iz točke 5. ovog javnog natječaja, odnosno:

a/ ovjerenu izjavu natjecatelja fizičke osobe - obrtnika da nije osnivač ili ovlaštena osoba za zastupanje pravne osobe ili izvornik ili ovjerenu presliku potvrde o nepostojanju duga pravne osobe s osnove potraživanja Grada Zagreba izdanu od gradskog upravnog tijela nadležnog za financije, ne stariju od 30 dana od dana objave javnog natječaja, ako je natjecatelj fizička osoba - obrtnik osnivač ili ovlaštena osoba za zastupanje te pravne osobe;

b/ izvornik ili ovjerenu presliku potvrde o nepostojanju duga drugih pravnih osoba s osnove potraživanja Grada Zagreba izdanu od gradskog upravnog tijela nadležnog za financije, ne stariju od 30 dana od dana objave javnog natječaja, ako je osnivač ili ovlaštena osoba za zastupanje natjecatelja pravne osobe ujedno osnivač ili ovlaštena osoba za zastupanje tih drugih pravnih osoba;

Istovjetnost preslika dokumenata njihovim izvornicima ovjerava javni bilježnik.

**8.** Pisane ponude na ovaj javni natječaj podnose se u zatvorenoj omotnici s naznakom:

“JAVNI NATJEČAJ ZA DAVANJE U ZAKUP DIJELA POSLOVNE ZGRADE KONCERTNE DVORANE VATROSLAVA LISINSKOG, ZA POSTAVLJANJE SAMOPOSLUŽNIH APARATA – NE OTVARATI“

na adresu: KONCERTNA DVORANA VATROSLAVA LISNSKOG

Trg Stjepana Radića 4, Zagreb

preporučenom pošiljkom ili neposredno u pisarnici Koncertne dvorane Vatroslava Lisinskog, II kat , soba 204, Trg Stjepana Radića 4, II kat.

Rok za podnošenje pisanih ponuda na ovaj javni natječaj je **14.travnja 2025. godine do 16,00 sati.**

**9.** Ravnateljica može na prijedlog Povjerenstva za davanje u zakup poslovnog prostora odlučiti da se ne prihvati nijedna ponuda.

Ravnateljica može u interesu Koncertne dvorane Vatroslava Lisinskog, bez obrazloženja, zaključkom poništiti cijeli javni natječaj ili pojedinu lokaciju iz javnog natječaja.

**10.** Datum i vrijeme pregleda prostora dogovaraju se telefonskom najavom na broj 098-387 557.

**11.** Ponude će biti javno otvorene u prostorijama Koncertne dvorane Vatroslava Lisinskog, Trg Stjepana Radića 4, **soba 101, I kat Aneksa, dana 15. travnja 2025. godine u 10,00 sati.**

Otvaranju ponuda mogu pristupiti ponuditelji odnosno njihovi ovlašteni predstavnici uz predočenje valjane punomoći.

**12.** Najpovoljnija ponuda je ona ponuda koja uz ispunjavanje uvjeta ovog javnog natječaja sadrži i najviši ponuđeni iznos mjesečne zakupnine ( u zbroju za oba aparata).

**13.** Ako dva ili više natjecatelja ponude za isti prostor, isti iznos mjesečne zakupnine, a ispunjavaju uvjete ovog javnog natječaja, Povjerenstvo za davanje u zakup poslovnoga prostora pozvat će te natjecatelje da u roku od 24 sata ponude pisanim putem u zatvorenoj omotnici novi iznos mjesečne zakupnine.

**14.** Zaključak o izboru najpovoljnijeg natjecatelja na prijedlog Povjerenstva za davanje u zakup poslovnog prostora, donosi ravnateljica Koncertne dvorane Vatroslava Lisinskog.

Na zaključak se, radi njegova preispitivanja, može izjaviti prigovor Upravnom vijeću Koncertne dvorane Vatroslava Lisinskog u roku od 8 dana od dana dostave.

**15.** Pravo prednosti na sklapanje ugovora o zakupu poslovnog prostora za obrtničku djelatnost imaju osobe određene zakonom kojim se uređuju prava hrvatskih branitelja iz Domovinskog rata i članova njihovih obitelji, ako ispunjavaju uvjete ovog javnog natječaja i prihvate najviši ponuđeni iznos mjesečne zakupnine.

**16.** Osobe iz točke 15. ovog javnog natječaja ne mogu ostvariti pravo prednosti ako su zakupnici drugog poslovnog prostora, neovisno po kojoj osnovi je zakup ostvaren.

**17.** Pravo prednosti za davanje poslovnog prostora u zakup imaju zakupnici kojima je ugovor o zakupu raskinut na temelju Zakona o naknadi za imovinu oduzetu za vrijeme jugoslavenske komunističke vladavine, ako ispunjavaju uvjete natječaja i prihvate najviši ponuđeni iznos mjesečne zakupnine.

Ako se na pravo prednosti za isti poslovni prostor pozivaju osobe iz točke 15. i iz ove točke javnog natječaja, prednost imaju osobe iz točke 15.

**18.** Ugovor o zakupu sklapa se s najpovoljnijim natjecateljem u roku od 30 dana od dana konačnosti zaključka o izboru najpovoljnijeg natjecatelja.

Ugovor o zakupu sklapa se kao ovršna isprava i potvrđuje (solemnizira) kod javnog bilježnika na trošak zakupnika.

**19.** Kao osiguranje redovnog podmirenja zakupnine, najpovoljniji natjecatelj dužan je prilikom sklapanja ugovora o zakupu, predati bjanko zadužnicu koju za pravne osobe potpisuje i osnivač, kao jamac platac, na iznos koji pokriva godišnji iznos zakupnine ili bankarsku garanciju u visini iznosa godišnje zakupnine, izdanu u korist Koncertne dvorane Vatroslava Lisinskog, plativu na "prvi poziv" i "bez prigovora", izdanu od poslovne banke i s rokom valjanosti do isteka ugovora o zakupu, ili novčani polog / depozit u visini iznosa godišnje zakupnine.

Koncertna dvorana Vatroslava Lisinskog